Perseverance näytteenhaussa (taiteilijan näkemys)
**Perseverance** on noin katumaasturin kokoinen Mars-mönkijä. Nasan mönkijän tehtävänä on tutkia halkaisijaltaan 45 kilometrin Jezero-kraatteria osana Nasan Mars 2020 -tehtävää. Sen on valmistanut Jet Propulsion Laboratory. Mönkijä laukaistiin 30. heinäkuuta 2020 11:50 UTC Cape Canaveralin avaruuskeskuksesta Atlas V -kantoraketilla. Mönkijä laskeutui Marsiin 18. helmikuuta 2021.

Mönkijän pituus on 2,9 metriä, leveys 2,7 metriä, korkeus 2,2 metriä ja massa 1 025 kg. Perseverancessa on orgaanisia aineita, kemikaaleja ja mineraaleja tunnistava UV- ja röntgenspektrometri. Kameralaserilla voidaan tarkastella kivien koostumusta etäältä. Robottikäsivarrella voidaan tarttua tutkimuskohteeseen. Norjan puolustusvoimien valmistamalla maaperätutkalla havaitaan pinnanalaisia kohteita ja iskuporakoneella voidaan ottaa entistä syvemmältä maaperänäytteitä, jotka tallennetaan titaanikuorisiin putkiloihin mönkijän sisään myöhemmin tapahtuvaa näytteiden hakua varten. Koelaitteistossa on tutkimusväline, jolla tutkitaan, voidaanko Marsin kaasukehän hiilidioksidista valmistaa happea.

Perseverancessa on sama runko kuin aikaisemmassa Curiosity-mönkijässä, mutta vahvempi. Sen kuusi alumiinipyörää ovat Curiositya suuremmat (halkaisija 52,5 cm) ja niiden profiili on hieman erilainen kestävyyden ja kulkemisen parantamiseksi. Mönkijä on myös aikaisempia Nasan mönkijöitä ketterämpi, ja ohjelmisto sallii myös osin itsenäisen suunnistamisen. Voimanlähteenä on 4,8 kg plutoniumoksidia käyttävä ydinparisto eli radioisotooppinen termosähkögeneraattori, jonka toiminta-aika on 14 vuotta. Suunniteltu toiminta-aika on minimissään noin kaksi maan vuotta, mutta tähän asti yhdysvaltalaisten mönkijöiden toiminta-aika on ylittänyt suunnitellun ajan moninkertaisesti. Mönkijän sääasema on osin suomalaisen Vaisalan tuotantoa.

Mönkijä käsittää 17 tieteellistä tutkimuslaitetta ja sisältää 19 kameraa ja kaksi mikrofonia. Mönkijä kuljettaa mukanaan myös minihelikopteri *Ingenuitya*, kokeellista lentolaitetta, joka yrittää ensimmäistä motorisoitua lentoa vieraalla planeetalla.

Mittalaitteita
--------------

* Kaaviokuva mönkijän mittalaitteiden sijainnistaKaaviokuva mönkijän mittalaitteiden sijainnista
* Animaatio mönkijän mittalaitteista (3:08; 16. helmikuuta 2021)

Katso myös
----------

* Luettelo Mars-luotaimista

Lähteet
-------

1. ↑  mars.nasa.gov: Launch Windows *mars.nasa.gov*. Viitattu 20.2.2021. (englanniksi)
2. ↑  Mars-mönkijän tehtävä yhdessä grafiikassa – näin Perseverance pilkkoo ja analysoi planeetan pintaa *Ilta-Sanomat*.  18.2.2021. Viitattu 20.2.2021.
3. 1 2  Mars 2020 landing press kit  tammikuu 2021. NASA. Viitattu 20.2.2021.
4. ↑  Nasan Mars-mönkijä ja sen suomalaiset laitteet pääsivät turvallisesti punaiselle planeetalle – "seitsemän kauhun minuuttia" sujuivat tarkalleen suunnitelmien mukaan *Yle Uutiset*. Viitattu 20.2.2021.

Ulkoiset lähteet
----------------

CommonsCommons
Wikimedia Commonsissa on kuvia tai muita tiedostoja aiheesta **Perseverance**.
* Mars 2020 and *Perseverance* rover official site at NASA
* Mars 2020: Overview (2:58; 27 July 2020; NASA) YouTubessa
* Mars 2020: LAUNCH of Rover (6:40; 30 July 2020) YouTubessa
* Mars 2020: LAUNCH of Rover (1:11; 30 July 2020; NASA) YouTubessa
* Mars 2020: LANDING of Rover (3:55pm/et/usa, 18 February

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Perseverance (rover)